**ДО:**

**Д-р Елеонора Лилова**

**Председател**

**Държавна агенция за закрила на детето**

**Относно: Изготвяне на нов национален стратегически документ за детето**

Уважаема д-р Лилова,

Коалиция „Детство 2025” e обединение от 16 граждански организации и мрежи, както и индивидуални членове в експертно качество, активно работещи в изпълнение на политиката на деинституционализация чрез инвестиране на експертен, финансов, човешки и професионален ресурс в подкрепа на реформата. Членовете на коалиция „Детство 2025“ работят активно в подкрепа на закриването на специализираните институции, превенцията на разделянето, реинтеграция и предоставянето на различни форми на алтернативна грижа, социални и консултативни услуги за деца в риск и техните семейства.

Бихме искали да Ви благодарим за насочената покана за отправяне на предложения към новата Национална стратегия за детето, в рамките на провежданите от ДАЗД консултации. С настоящото писмо отправяме предложенията на коалицията за включване на цели, сфери на дейност и индикатори в новия стратегически документ.

Приветстваме идеята новата стратегия да бъде относително кратък, визионерски документ, който да очертава основните сфери на интервенция на държавата по отношение гарантиране правата на децата в България, както и конкретни и измерими цели и индикатори за постигане на напредък.

През 2010 г. българското правителство прие Националната стратегия „Визия за деинституционализация на децата в Р България”, което представляваше сериозен политически ангажимент за закриването на институциите за деца в България и развиване на система за закрила на детето, базираща се на спазване на правото на всяко дете да живее в сигурна семейна среда. Оттогава насам в изпълнение на Визията бяха предприети редица действия, които доведоха до значително намаляване на броя на децата в институционална грижа, развитие на алтернативни форми на грижа и увеличаване на услугите за подкрепа на семействата. В същото време обаче, в процеса на деинституционализация до този момент се наблюдават редица рискове и предизвикателства. По тази причина настояваме новата Стратегия за детето да зададе посока, която от една страна да доведе до пълното и цялостно изпълнение на Визията за деинституционализация до 2025 г., а от друга страна да създаде предпоставки за преодоляване на тези рискове и предизвикателства.

Политиката за деинституционализация не може да се изпълни успешно ако не е съпътствана от комплексни мерки за гарантиране на правата на децата и детското благосъстояние. Успехът на прехода от институционална грижа към грижа в общността зависи в голяма степен от наличието на добре функциониращи мерки и услуги в здравната, образователната и социалната сфери, както и на интегриран, междусекторен подход, който поставя детето и семейството в центъра на националните политики. В тази връзка, разчитаме, че новата Стратегия за детето ще доведе до въвеждането на дете-центриран и семейно-ориентиран подход във всички области на детското благосъстояние. За да се случи това е важно тя да стъпи върху основополагащите принципи на Конвенцията на ООН за правата на детето, а именно гарантиране на оцеляването и развитието на всички деца; недискриминация; детско участие; и защита на висшия интерес на детето.

Предлагаме един от основните **приоритети** на новия стратегически документ да бъде „Гарантиране на правото на живот в сигурна семейна среда за всички деца.“ Към всеки от приоритетите следва да бъдат заложени цели и измерими индикатори, насочени към конкретни целеви групи, които за този приоритет предлагаме да бъдат:

* Закриване на всички специализирани институции за деца;
* Значително намаляване на броя на децата в алтернативна грижа чрез работещи и ефективни мерки за превенция на изоставянето и разделянето на децата от семействата, осигуряващи цялостна и комплексна подкрепа за децата в риск;
* Намаляване на дeла на децата, настанени в резидентни услуги, спрямо общия брой деца в алтернативна грижа, и увеличаване на дяла настанени в семейно-базирани алтернативи, вкл. приемна грижа;
* Повишаване на ефективността на системата за закрила, вкл. чрез предприемане на мерки насочени към компетенциите, квалификацията и професионалното развитие на професионалистите от системата, както и въвеждане на стандарти, подобряване на работната среда и осигуряване на необходимите ресурси;
* Осигуряване на достъпни и висококачествени социални услуги за подкрепа на децата и семействата, с функционираща система за независим (вкл. граждански), периодичен и ресурсно обезпечен мониторинг и оценка на въздействието им;
* Прилагане на мерки, насърчаващи ранното детско развитие и въвеждане на национална система за ранна детска интервенция за всички деца с увреждания, хронични заболявания и забавяне в развитието, с оглед превентиране на рисковете от институционализация на децата.
* Граждански мониторинг на изпълнението на стратегията и изработване на План към нея с количествени и качествени индикатори

Надяваме се, че тези предложения ще бъдат взети предвид. На разположение сме да ги развием в повече детайли в рамките на предстоящия процес по разработване на стратегическия документ.

**С уважение,**

**Коалиция „Детство 2025“**

**Членове:**

Българска асоциация за лица с интелектуални затруднения (БАЛИЗ)

Българска асоциация на клиничните психолози

Български хелзинкски комитет

Български център за нестопанско право

Ноу-хау център за алтернативни грижи за деца, Нов български университет

Сдружение „Еквилибриум“

Сдружение за педагогическа и социална помощ за деца ФИЦЕ – България

Сдружение SOS Детски селища България

Фондация „Полдер“

Фондация „За Нашите Деца”

Фондация „Карин дом”

Фондация „Лале”

Фондация „Лумос”

Фондация „Международна социална служба-България“

Фондация „Сийдър“

Надежда и домове за децата - клон България

Росица Богалинска-Петрова, член в експертно качество

Харалан Александров, член в експертно качество

**За контакт:**

Калина Аспарухова

Надежда и домове за децата – клон България

Asparuhova.hhc@gmail.com

0879062947